# Stefano di Giovanni

Stefano di Giovanni, conegut també com el Sassetta o Sassetta (Siena, 1392 - Siena, 1450 o 1451), va ser un pintor medieval italià.

## Biografia

El Sassetta va nàixer probablement a la ciutat toscana de Siena, tot i que hi ha la hipòtesi sobre el seu possible naixement en la també toscana Cortona, perquè de vegades apareix referit com a Stefano di Giovanni di Consolo da Cortona. En qualsevol cas, les primeres notícies seues daten de l'any 1423 a la ciutat de Siena, on probablement va ser alumne de Paolo di Giovanni Fei. D'aquesta manera, havent-se format durant la transició senesa d'inicis del segle xiii, va assimilar les aleshores noves influències del gòtic internacional (o del gòtic tardà) i les dels inicis del Renaixement florentí.
L'estil gòtic en Sassetta és fàcilment recognoscible per les línies allargades dels personatges i fins i tot pels objectes representats i els fons daurats de les seues pintures —elements estilístics que, per altra banda, havien irromput en l'art gòtic procedents de l'art sacre romà d'Orient—, tot i que els seus trets més destacables són la lluminositat i el nítid joc de contrastos cromàtics de moltes de les seues millors obres, sovint units a una concepció arquitectònica de la peça.
Va ser un dels exponents de la pintura gòtica internacional, tot i que les seues últimes obres comencen a insinuar elements renaixentistes, amb una major desimboltura i menys hieratisme, així com assajos amb les línies de fuga i intents de perspectiva.
Segons la partida de defunció, es va morir a Siena l'1 d'abril de 1451, però l'exactitud d'aquesta data ha estat discutida.
Els deixebles més coneguts del Sassetta van ser Francesco di Giorgio i di Lorenzo (més conegut com a Vecchietta) i Sano di Pietro.

## Obres destacades

* Mare de Déu amb l'Infant, pinacoteca nacional de Siena.
* Mare de Déu amb l'Infant, Museu de Grosseto.
* L'encontre de sant Antoni i sant Pau a Tebaida (ca. 1446), pintura al tremp sobre taula, National Gallery of Art (Washington, DC).
* Visió de sant Tomàs d'Aquino, (1423), Pinacoteca Vaticana.
* Sant Tomàs inspirat pel colom de l'Esperit Sant, pintura al tremp sobre taula, Museu de Belles Arts de Budapest.
* La Mare de Déu de les neus, 1432, Galleria degli Uffizi, Florència.
* La llegenda del llop de Gubbio, 1437-1444, National Gallery de Londres.

## Galeria

* "Renúncia de sant Francesc d'Assís a les riqueses"
* "L'encontre de sant Antoni i sant Pau a Tebaida

## Referències

* ↑ «Il Sassetta». Gran Enciclopèdia Catalana. [Consulta: 13 agost 2023].
* ↑ «Sassetta | Early Renaissance, Sienese School, Altarpieces» (en anglès). Encyclopædia Britannica. [Consulta: 13 agost 2023].
* ↑ Fattorini, Gabriele «Paolo di Giovanni Fei: una proposta per la pala Mannelli (con una nota sull'iconografia di San Maurizio a Siena)». Prospettiva, 130/131, 2008, pàg. 168–182. ISSN: 0394-0802.
* ↑ Davies, Jonathan. Florence and its University during the Early Renaissance (en anglès). BRILL, 2021-10-25, p. 41. ISBN 978-90-04-47759-9.
* ↑ Clark, Kenneth «International Gothic and Italian Painting: Selwyn Brinton Lecture». Journal of the Royal Society of Arts, 95, 4753, 1947, pàg. 757–770. ISSN: 0035-9114.

## Vegeu també

* Escola senesa.